5:2-ruokavalion merkitys naisten elämänhallinnan kokemuksen rakentumisessa
Tutkielmani käsittelee 5:2-dieettiä kokeilleiden naisten kokemuksia ja niiden jakamista internetin keskustelufoorumeilla. Tutkimukseni aineistona käytän neljää eri internetkeskustelua.Aineiston internetkeskustelu käytiin keväällä 2014. Tutkielman viitekehys on monitieteellinen. Tuon esiin kulttuuristeoreettisen näkökulman, kun määrittelen naisen ruumiin ja terveyden ihanteita. Naisen syömiskäyttäytyminen toimintona voi olla erittäin monimerkityksellistä. Tutkimukseni tuloksia analysoidessani määrittelen elämänhallinnan coping-elämänhallinnaksi. Coping-elämänhallinta huomioi sekä sisäisen että ulkoisen elämänhallinnan ulottuvuuden. Sisäinen elämänhallinta kuvaa yksilön pään sisällä tapahtuvia tietoisia ja tiedostamattomia prosesseja, jotka eivät näy ulkopuolisille. Sisäinen elämänhallinta keskittyy itsensä muokkaamiseen ja uusien ajattelumallien opettelemiseen sekä päämääriin pyrkimiseen ennalta suunnitelluin teoin. Vastaavasti ulkoinen elämänhallinta tulee näkyviin, kun henkilöt kertovat kokemuksistaan liittäen oman psyykensä ympäristön ja sosiaalisten suhteiden analysointiin. Omassa tutkimuksessani yhdistän teoreettisessa viitekehyksessä esittelemäni aiheet ja tutkin, miten naiset kokevat 5:2-dieetin vaikuttavan heidän elämänhallinnan kokemukseensa. Aineiston analysoin sisällönanalyysillä teemoittain. Analyysiä varten laadin elämänhallinnan teoriaa soveltavan mallin, sekä jaoin elämänhallintaan vaikuttavat tekijät neljään kategoriaan. Aineiston perusteella voidaan tehdä johtopäätös, että naisten positiivinen elämänhallinnan kokemus lisääntyi, kun he saavuttivat itse asettamansa painonpudotustavoitteen 5:2-dieetillä. Sisäistä elämähallintaa tarvittiin myös kun laihdutus ei ollutkaan sujunut suunnitelmien mukaisesti. Sisäistä elämänhallintaa tarvittiin tunteiden käsittelemiseen ja ongelmien ratkaisuun. Ulkoinen elämänhallinnan ulottuvuus tuli tutkimuksessa näkyviin, kun naiset keskustelivat esimerkiksi valtion tavasta vaikuttaa kansalaisten terveyteen ravitsemussuosituksilla ja terveydenhuollon suosituksilla. Tämä saa naiset jatkamaan 5:2-dieettiä lihomisen pelossa. Monelle kokeilusta oli tullut elämäntapa.
Networked Digital Library of Theses and Dissertations